पांच दिन से पड़ रही कड़ाके की ठंड से शुक्रवार को उस समय राहत मिल गई जब दोपहर में धूप निकल आई। घरों में लोग छतों पर जबकि कर्मचारी कार्यालय के बाहर खडे़ होकर धूप सेंकते रहे। शाम को चार बजते ही पछुवा के कहर ने लोगों को घरों में कैद कर दिया। दोपहर में ठंड से राहत महसूस कर रहे लोग गलन भरी ठंड के चपेट में आने से सिहर उठे। दिन में चलने वाली पछुवा शाम को कहर बरपाने लगी। शुक्रवार को न्यूनतम पारा 7.5 जबकि अधिकतम पारा 17.2 पर पहुंच गया। रात में छाया घना कोहरा पछुवा हवाओं के साथ गायब तो हो गया मगर सुबह गलन भरी ठंड होने से लोग अलाव के सहारे रहे। रेलवे स्टेशन पर ठंड से बचने के लिए लोगों ने अलाव का सहारा लिया। मौसम विशेषज्ञ कृपाशंकर सिंह की मानें तो आसमान में छाए बादल हल्के होने के कारण बरसात तो नहीं करेंगे। मगर पुरवा हवाओं के चलने पर ही मौसम साफ हो सकता है और ठंड से राहत मिल सकती है। उन्होंने बताया कि जम्मू में होने वाली बर्फबारी का असर जिले तक आ गया है। फिलहाल अभी ठंड से राहत मिलने की कोई उम्मीद नहीं दिख रही है।